กองทุนโล่งอกหนี้ลด5พันล. พร้อมจ่ายต้น
ภาระหนี้กองทุนฟื้นฟูฯลดลง 5,174 ล้านบาท แย้มเตรียมเงินไว้จ่ายหนี้ก้อนแรกแล้ว
9 ต.ค. 2555

ภาระหนี้กองทุนฟื้นฟูฯลดลง 5,174 ล้านบาท แย้มเตรียมเงินไว้จ่ายหนี้ก้อนแรกแล้ว 
กองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) รายงานยอดหนี้คงค้างล่าสุดตามพระราชกำหนด (พ.ร.ก.) ปรับปรุงการบริหารหนี้เงินกู้ ที่กระทรวงการคลังกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน พ.ศ. 2555 ว่า งวดสิ้นเดือน ส.ค. ยอดหนี้กองทุนฟื้นฟูฯ เหลือ 1,133,131 ล้านบาท ลดลง 5,174 ล้านบาท จากงวดวันที่ 27 ม.ค. ที่มียอดหนี้ 1,138,305 ล้านบาท 
จำนวนหนี้ทั้งหมดแบ่งออกเป็นหนี้จากการออกพันธบัตรรัฐบาลเพื่อแก้หนี้กองทุนเพื่อการฟื้นฟูครั้งที่ 1 (FIDF 1) จำนวน 463,275 ล้านบาท และหนี้พันธบัตรรัฐบาลที่ออกเป็นครั้งที่ 3 (FDI 3) อีก 675,030 ล้านบาท
ทั้งนี้ สาเหตุที่ภาระหนี้ลดลง เป็นเพราะกองทุนฟื้นฟูฯ ได้นำกำไรจากบัญชีผลประโยชน์ ซึ่งได้จากการนำทุนสำรองระหว่างประเทศไปบริหารมาชำระหนี้ในส่วนที่เป็น FDI 3 จำนวน 5,174 ล้านบาท ส่วนหนี้ส่วน FIDF 1 ซึ่งกำหนดให้ใช้เงินนำส่งจากกำไรของธนาคารแห่งประเทศไทยนั้น ยังไม่มีการชำระแต่อย่างใด
สำหรับแผนการจ่ายหนี้เงินต้นและดอกเบี้ยที่กองทุนฟื้นฟูฯ จะเป็นผู้จ่ายเองตั้งแต่เดือน ต.ค.เป็นต้นไปนั้น เชื่อว่าจะสามารถหาเงินต้นมาชำระหนี้งวดแรกในไตรมาส 4 ปีนี้ไว้พร้อมแล้ว โดยจะนำกำไรบัญชีผลประโยชน์ เงินสมทบ 0.46% และการขายทรัพย์สินมาจ่ายหนี้
ทั้งนี้ แนวทางในการหารายได้ของกองทุนฟื้นฟูฯ จะมาจาก 3 แนวทาง คือ 1.ใช้เงินกำไรจากบัญชีผลประโยชน์ประจำปี ซึ่งตั้งแต่เดือน ม.ค.ธ.ค.ปีนี้ ธนาคารแห่งประเทศไทย (ธปท.) ได้ทยอยโอนผลประโยชน์ตามกฎหมายว่าด้วยเงินตราเข้าบัญชีกำไรสะสม เพื่อนำไปชำระเงินต้น FIDF3 2.เงินที่เก็บจากฐานเงินฝากและตั๋วแลกเงินจากธนาคารพาณิชย์ทั้งระบบ 0.46% ต่อปี ซึ่งจะเริ่มมีการนำส่งงวดแรกในเดือนก.ค.2555 และ 3. ใช้เงินจากการบริหารและขายทรัพย์สินของกองทุนฟื้นฟูฯเอง